’n Kreatiewe paartjie met ’n knap begroting het ingeklim met die spuitverf – en hul saai, ou badkamer opgekikker!
“Dit was regtig lelik en die veranderinge wat ons vir die res van die huis beplan het, was nogal omvangryk; toe reken ons die badkamer sal ’n goeie begin wees. En dit was!” sê Nicola.
Die projek het Wynand, ’n ingenieur, en Nicola, ’n digitale-mediabemarker, ses maande besig gehou – van beplanning tot uitvoering. Hulle het die meeste van die werk self gedoen: die muurteëls gespuitverf, nuwe vloerteëls gelê, die wasbakkas ingesit, loodgietwerk oorgedoen en lekkende pype herstel.
Die vertrek is afgerond met hortjies en oulike bykomstighede, waarvan die meeste tweedehandse vondste was. Laastens het die mure ’n vars laag verf gekry.
“Ek kan nogal gou moeg raak vir ’n spesifieke styl, daarom het ons probeer om hier ’n ruimte te skep wat ons oor vyf tot 10 jaar nog sal geniet – en ek dink ons het dit reggekry!” sê sy.
Wynand het twee lae wit Rust-Oleum Spray Paint oor die ou dofpienk teëls aangewend, ook in die stort. “Ons het gereken spuitverf sou minder kos as om die teëls uit te kap,” verduidelik Nicola. “Ons het dié verf toevallig in die ysterwarewinkel gesien en dit net eers op ’n paar teëls getoets. Die afwerking het ons beïndruk, toe besluit ons om dit met al die teëls in die badkamer te doen.” Die paartjie het die mure ’n dramatiese donkergrys (Plascon Dark Onyx) geverf vir kontras.
Wynand en Nicola het dié eenvoudige sweefrakke gemaak van ’n ou steierplank wat hulle in hul huis se dakspasie ontdek het. Hulle het metaalstawe deur die planke gesteek en in die muur vasgesit met epoksikleefmiddel.
Dis ’n goeie idee om eers in die ruimte te woon voor jy begin opknap. Dikwels sal jy anders begin dink oor wat sal werk, en waarvan jy hou en nie hou nie. Laat projekte self ontwikkel en vorm aanneem. Vra vriende se eerlike mening en dat hulle kontrakteurs voorstel. Wat aanvanklik na die goedkoopste opsie lyk, kan op die ou end meer geld en tyd kos.
Hoewel jy spuitverf op teëls kan gebruik, is dit op lang termyn nie ideaal nie omdat daar heelwat klammigheid in ’n badkamer is. Iets soos Rust-Oleum Tub & Tile Refinishing Kit is ’n beter opsie.
“Al is die teëls maklik om skoon te maak, kan die verf met ’n skerp voorwerp afgekrap word. Ons het die teëls in twee storte gespuitverf en die een wat ons die meeste gebruik, wys ná ’n jaar al merke. Op die ou end sal ons die teëls uitkap, maar intussen is dit maklik om enige kap- of krapmerke te herstel.”